Zim-veldgids deur leeu verskeur | Maroela Media
Quinn Swales. Foto: Facebook
Quinn Swales (40), 'n opgeleide Zimbabwiese gids, het 'n groep toeriste op 'n fotografie-safari gelei toe 'n leeumannetjie onverwags die groep bestorm het.
Camp Hwange Zimbabwe, die maatskappy vir wie Swales gewerk het, het op sy Facebook-blad gesê Swales het alles moontlik gedoen om die toeriste te beskerm. "Ons kan bevestig dat Quinn alles in sy vermoë gedoen het om sy gaste te beskerm en hul veiligheid te verseker. Geen gaste is tydens die voorval beseer nie. Quinn is vanoggend [Maandag] oorlede weens die beserings wat hy op die toneel opgedoen het."
Die maatskappy het sy medelye teenoor Swales se familie uitgespreek.
Swales se Facebook-blad het aangedui dat hy van Trelawney in Zimbabwe afkomstig was. Die foto's op sy profiel het ook sy liefde vir die natuur, motorfietse en vlieg uitgebeeld.
Daily Mail het berig die mees onlangse foto wat op sy blad geplaas is, is een van Cecil die leeu wie se verhaal onlangs opslae gewek het toe hy tydens 'n onwettige jagtog doodgeskiet is.
[Video en foto's] 11 sterf toe vliegtuig motors tref
Baie hartseer dat so iets moes gebeur. Hy was duidelik n dapper man en is sekerlik n held in al daai gaste se oë. So persoon behoort n toekenning te kry al moet sy familie dit ontvang, helde is min gesaai soos die. Baie sterkte aan sy familie.